কিন্তু অধিক প্রেমে বাংলার মানুষ আবার তাল-বেতাল হয়ে পড়ে। তাল-বেতালের কারণেই বাংলার আকাশে এখন নানা দেশের পতাকা উড়ছে। পৃথিবীর আর কোনও দেশ নিজ দেশের স্বাধীন আকাশে অন্য দেশের পতাকা উড়ায় বলে কখনো দেখিনি বা শুনিনি। অনলাইন জগতও বাদ যায়না। ফেসবুকে এখন না পতাকার ভীড়ে ঢোকাই যায় না। প্রোফাইল পিকচার আর কভারফটোতে ব্রাজিল-আর্জেন্টিনা-জার্মানী-ইতালী-স্পেনের পতাকা শোভা পাচ্ছে। ফেসবুকে যে ছেলেটা বা মেয়েটা ষোলই ডিসেম্বর, ছাব্বিশে মার্চ বা একুশে ফেব্রুয়ারিতে নিজের প্রোফাইলপিক বা কভারফটোতে বাংলাদেশের পতাকা না দিয়ে বরং যারা দেয় তাদেরকে একদিনের এই “বাংলাদেশী ভাব” দেখানোর জন্য কটাক্ষ করে, সেই ছেলেটি বা মেয়েটি এখন যখন তার প্রোফাইল পিকে অন্য দেশের পতাকা প্রদর্শন করে, তখন মনে দুঃখ লাগে বইকি! কই, ক্রিকেট বিশ্বকাপের সময়তো বাংলার আকাশ বাংলাদেশের পতাকায় ছেয়ে যায়না। তবে কেন অন্য দেশের পতাকায় আমাদের আকাশ ছেয়ে যাবে? অনেকে অবশ্য বিশাল বড় ব্রাজিল-আর্জেন্টিনা পতাকার মাথায় বাংলাদেশের মাইক্রোস্কোপিক একটা পতাকা টানিয়ে রাখে। অনেকটা দেশের জন্য দায়সারার মত। ব্যাপারটা আর কারও কাছে খারাপ লাগে কীনা জানিনা, কিন্তু আমার কাছে খুব খারাপ লাগে। তাই বিশ্বকাপে বাংলাদেশ না খেলায় প্রিয় দল হিসেবে ব্রাজিলকে সাপোর্ট দিলেও, সেটাকে কখনোই ব্রাজিলের পতাকা উড়াবার মত বাড়াবাড়ি পর্যায়ে নিয়ে যাইনা। কখনও সেই পর্যায়ে যাবার সাধও হয়না। জানিনা, কবে লোকজনের এই তাল-বেতাল অবস্থা বন্ধ হবে! সম্ভবত যখন বাংলাদেশ বিশ্বকাপ খেলবে তখন হয়তো বা বন্ধ হবে। ব্রাজেন্টিনাকে বাদ দিয়ে বাংলাদেশের ফুটবল নিয়ে ভাববার সময় বুঝি এবার চলেই এসেছে।